**ΠΡΩΤΟΒΟΥΛΙΑ ΕΝΑΝΤΙΑ ΣΤΗΝ ΞΕΝΟΔΟΧΟΠΟΙΗΣΗ ΤΩΝ ΜΝΗΜΕΙΩΝ ΣΤΟΝ ΛΟΦΟ ΚΑΣΤΕΛΙ**

Οι πρόσφατες εξελίξεις στην ιδιοκτησία του Πολυτεχνείου στην κορυφή του Λόφου Καστελιού, όπου για άλλη μια φορά εντοπίζονται αρχαιολογικές ενδείξεις επιβεβαιώνουν τις απόψεις και προσεγγίσεις της Πρωτοβουλίας και επιβάλλουν την έναρξη ανασκαφικής έρευνας.

Στην τελευταία μας ανακοίνωση τονίσαμε ότι από 1.4.2024 είναι αυτοδικαίως δεσμευτικές οι διατάξεις του ισχύοντος ΓΠΣ (νόμος 4178/2013, άρθρο 51, παράγραφος 15), σύμφωνα με τις οποίες στην δημόσια περιουσία ιδιοκτησίας του Πολυτεχνείου στον Λόφο Καστέλι επιτρέπεται μόνο χρήση εκπαίδευσης. Επομένως οποιαδήποτε εργασία διεξαχθεί με εργοδότη την εταιρεία Belvedere δε μπορεί να θεωρηθεί σύννομη, καθώς η Εταιρεία έχει αιτηθεί και καταθέσει μελέτες στις αρμόδιες υπηρεσίες του Υπουργείου Πολιτισμού με τελικό σκοπό την αλλαγή της χρήσης σε τουριστική και μετατροπή των ιστορικών κτιρίων σε ξενοδοχείο, σκοπό για τον οποίο εξάλλου ενοικίασε το ακίνητο από το Πολυτεχνείο. Ενδεικτικά, παραθέτουμε δύο από τις αποφάσεις του Συμβουλίου της Επικρατείας (4472/2015 & 3005/2015), σύμφωνα με τις οποίες κατά την έκδοση των ειδικών πράξεων των αρμοδίων οργάνων πρέπει πρωτίστως να εξετάζεται αν εργασίες οι οποίες εγκρίνονται ή εκτελούνται είναι επιτρεπτές βάσει των ισχυουσών πολεοδομικών ρυθμίσεων. Αυτός είναι και ο λόγος που δε μπορεί να προχωρήσει το αίτημα της Belvedere ΕΠΕ για εξέταση από τα Κεντρικά Συμβούλια του ΥΠΠΟ ως προς την ξενοδοχειακή μετατροπή και χρήση.

Από τα παραπάνω προκύπτει ότι οι εργασίες που επιχειρεί ο επονομαζόμενος «επενδυτής», η Belvedere, για να μετατρέψει τα Ιστορικά Κτίρια σε Ξενοδοχείο πρέπει να σταματήσουν άμεσα.

Η Πρωτοβουλία θεωρεί για τους παραπάνω λόγους και για λόγους ηθικής τάξης ότι η οποιαδήποτε ανασκαφική έρευνα πρέπει να γίνει ΜΟΝΟ από την Εφορεία Αρχαιοτήτων Χανίων χωρίς την άμεση ή έμμεση εμπλοκή της Belvedere. Εν ολίγοις η ανασκαφή και όλες οι απαιτούμενες εργασίες στον Λόφο Καστέλι δεν πρέπει να τελούν ‘υπό την εποπτεία’ της Εφορείας Αρχαιοτήτων Χανίων και με εργοδότη την Belvedere αλλά να διεξαχθούν από την ίδια την εν λόγω δημόσια υπηρεσία. Πιστεύουμε ότι αυτό θα πράξει η Εφορεία Αρχαιοτήτων.

Εν αναμονή των εξελίξεων η Πρωτοβουλία αναβάλλει την προγραμματισμένη ανοικτή συγκέντρωση/σύσκεψη που ήταν να πραγματοποιηθεί την Δευτέρα 15 Απριλίου 2024 στις 18.00 στο Πάρκο Ειρήνης και Φιλίας και συμμετέχει στην εκδήλωση της ΕΛΜΕ αύριο Σάββατο στις 19.00 στο προαύλιο χώρο του 1ου Γυμνασίου. Τέλος καλεί τις Χανιώτισσες και του Χανιώτες να βρίσκονται σε ετοιμότητα.

Η Πρωτοβουλία Ενάντια στην Ξενοδοχοποίηση των Μνημείων στον Λόφο Καστέλι:

1. Ζητά την άμεση απόσυρση των αστυνομικών δυνάμεων από την περιοχή διότι η παρουσία τους είναι μη νόμιμη και καταχρηστική.
2. Ζητά από τις πρυτανικές αρχές του Πολυτεχνείου Κρήτης να συμπορευθούν με το πάνδημο αίτημα και να σταματήσουν να προωθούν τα σχέδια της εκποίησης. Ζητά και απαιτεί από την Belvedere να σταματήσει να προκαλεί την τοπική κοινωνία και τους θεσμούς και να αποσυρθεί από τα Μνημεία της πόλης
3. Ζητά από τον Δήμο Χανίων να ασκήσει όλα τα νόμιμα ένδικά μέσα, με βάση και το τελευταίο ψήφισμα του Δ.Σ.